**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá s rozporom s

**Asociáciou priemyselných zväzov a dopravy**, ktorá žiada vypustiť v čl. I bod 36. Alternatívne žiada vypustiť v čl. I bode 37 v § 22 ods. 5 písm. a) druhý bod.

**Republikovou úniou zamestnávateľov**, ktorá navrhuje v čl. I vložiť nový bod, ktorým sa v  
§ 21b za odsek 4 vloží nový odsek 5, ktorý znie:

„(5) Úrad nevydá potvrdenie o možnosti obsadenia voľného pracovného miesta, ktoré obsahuje súhlas s jeho obsadením, pokiaľ príslušníkovi tretej krajiny, ktorý je zamestnaný alebo má byť zamestnaný ako mobilný zamestnanec v cestnej doprave má vydané potvrdenie o možnosti obsadenia voľného pracovného miesta a toto potvrdenie je platné.“.

**Konfederáciou odborových zväzov Slovenskej republiky**, ktorá nesúhlasí s navrhovanými zmenami súvisiacimi s dávkou v hmotnej núdzi a jej naviazaním na služby zamestnanosti, teda s celkovou zmenou filozofie dávok v hmotnej núdzi. S prístupom predkladateľa v týchto oblastiach, ktoré prezentuje predložená úprava, sa KOZ SR nestotožňuje a žiada vypustiť všetky tieto ustanovenia z predloženej novely.

**Komisárkou pre osoby so zdravotným postihnutím**, ktorá

* považuje použitie systému služieb zamestnanosti spôsobom v podstate nedobrovoľného vzniku statusu uchádzača o zamestnanie so všetkými zákonom predpokladanými následkami, a to len v prípade osôb v hmotnej núdzi, za diskriminačné,
* navrhuje dôkladne zvážiť dopady obmedzenia, či zrušenia pomoci v hmotnej núdzi pre najzraniteľnejšie skupiny obyvateľstva a nájsť riešenia, ktoré zabezpečia ich sociálnu ochranu a stabilitu.